বিমানে চরম অব্যবস্থা, ইউনুসকে ধুয়ে দিলেন বাংলাদেশি যাত্রীরা!

ওয়েব ডেস্ক: চরম অব্যবস্থা বিমান বাংলাদেশ এয়ারলাইন্সের (Biman Bangladesh Airlines), তার জেরে বাংলাদেশ সরকারের প্রধান উপদেষ্টা মহম্মদ ইউনুসকে (Mohammad Yunus) ধুয়ে দিলেন তাঁর দেশেরই যাত্রীরা। ঢাকা থেকে দুবাইগামী বিজি ৩৪৭ বিমানটিতে যান্ত্রিক গোলযোগ দেখা দেওয়ায় নাগপুরের (Nagpur) বাবাসাহেব আম্বেদকর আন্তর্জাতিক বিমানবন্দরে এমার্জেন্সি ল্যান্ডিং করে। বিমানে ছিলেন ৩৯৬ জন যাত্রী এবং ১২ জন ক্রু সদস্য।

যাত্রীদের একাংশের অভিযোগ, পরিস্থিতি সম্পর্কে উড়ান সংস্থার তরফে সঠিকভাবে কিছুই জানানো হয়নি। প্লেনের এক অংশ থেকে ধোঁয়া বেরিয়েছে, সে কথা প্রথমে গোপন করা হয়। দীর্ঘক্ষণ ধরে নাগপুর বিমানবন্দরের রানওয়েতেই বিমানের বসে থাকতে হয় যাত্রীদের। পরে অবশ্য যাত্রী ও ক্রুদের বিমান নিরাপদে থেকে নামিয়ে আনা হয়। সন্ধের দিকে অন্য একটি বিমানে যাত্রীদের দুবাইয়ে পাঠানো হয়েছে।

আরও পড়ুন: ২১শে ফেব্রুয়ারি ও কয়েকটি তাজা প্রাণের বলিদান

বিজি-৩৪৭ বিমানটির এক যাত্রীর ভিডিও ভাইরাল হয়েছে। সেই ভিডিওতে এক মহিলা যাত্রী এবং ভিডিও যিনি রেকর্ড করছেন, তাঁরা বিমান বাংলাদেশ এয়ারলাইন্স সংস্থা এবং মহম্মদ ইউনুসের প্রতি তুমুল বিষোদগার করেছেন। মহিলাটি রীতিমতো কান্নায় ভেঙে পড়েন, তিনি জানান, সন্তানদের সঙ্গে যোগাযোগ করতে পারেননি, এমনকী শৌচাগারে যেতে দেওয়া হয়নি তাঁদের। প্রবাসী বলেই কি ইউনুস সরকার তাঁদের প্রতি মনোযোগী নন, প্রশ্ন তাঁর।

ভিডিও যিনি রেকর্ড করেছেন, তিনি দুবাইতে ভারত বনাম বাংলাদেশ ম্যাচ দেখতে যাচ্ছিলেন। কিন্তু তা আর হয়ে ওঠেনি। ওই ব্যক্তি স্পষ্ট জানালেন, উপদেষ্টা কখনওই দেশের নাগরিকদের থেকে বড় হয়ে উঠতে পারেন না। প্রয়োজন মনে করলে উপদেষ্টাকেও নামিয়ে আনতে পারে বাংলাদেশের মানুষ।